作者:皎然
標題:從軍行五首
內容:候騎出紛紛，元戎霍冠軍。漢鞞秋聒地，羌火晝燒雲。萬裡戈城合，三邊羽檄分。烏孫驅未盡，肯顧遼陽勳。韓旆拂丹霄，漢軍新破遼。紅塵驅鹵簿，白羽擁嫖姚。戰苦軍猶樂，功高將不驕。至今丁零塞，朔吹空蕭蕭。百萬逐呼韓，頻年不解鞍。兵屯絕漠暗，馬飲濁河幹。破虜功未錄，勞師力已殫。須防肘腋下，飛禍出無端。飛將下天來，奇謀閫外裁。水心龍劍動，地肺雁山開。望氣燕師銳，當鋒虜陣摧。從今射鵰騎，不敢過雲堆。黃紙君王詔，青泥校尉書。誓師張虎落，選將擐犀渠。霧暗津蒲失，天寒塞柳疏。橫行十萬騎，欲掃虜塵餘。